钦定古今图书集成/历象汇编/岁功典/第056卷 > 《缃素杂记》 > 伏日考
## 钦定古今图书集成/历象汇编/岁功典/第056卷 > 《缃素杂记》 > 伏日考

《汉·郊祀志》：“秦德公立二年，卜居雍，子孙饮马于河，遂
都雍。雍之诸祠自此兴，用三百牢于鄜畤作伏祠。”孟
康云：“六月伏日初也。周时无，至此乃有之。”颜师古曰：
“伏者，谓阴气将起，迫于残阳而未得升，故为藏伏，因
名伏日也。立秋之后，以金代火，金畏于火，故至庚日
必伏。庚，金也，谓金气伏藏之日也。”又《荆楚岁时记》：按
历忌云：“四时代谢，皆以相生。立春木代水，水生木；立
夏火代木，木生火。立秋金代火，金畏火；立冬水代金，
金生水，故至庚日必伏。庚者，金也。是月之雨，田家以
为甘泽，邑里相贺，名曰嘉雨。谷雨，嘉雨也。”曹植《大暑
赋》云：“席季夏之三伏。”潘岳赋云：“‘初伏起新节’。按《阴阳
书》曰：‘夏至后第三庚为初伏，第四庚’”为中伏，立秋后
初庚，为末伏。